CELEX: 32008R0777
Language: et
Date: 2008-08-04 00:00:00
Title: Komisjoni määrus (EÜ) nr 777/2008, 4. august 2008 , millega muudetakse Euroopa Parlamendi ja nõukogu määruse (EÜ) nr 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) I, V ja VII lisa (EMPs kohaldatav tekst)

5.8.2008   
            
            
               ET
            
            
               Euroopa Liidu Teataja
            
            
               L 207/9
            
         
      KOMISJONI MÄÄRUS (EÜ) nr 777/2008,
   4. august 2008,
   millega muudetakse Euroopa Parlamendi ja nõukogu määruse (EÜ) nr 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) I, V ja VII lisa
   (EMPs kohaldatav tekst)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 32 lõiget 1,
   ning arvestades järgmist:
   
               (1)
            
            
               Määruses (EÜ) nr 1774/2002 sätestatakse loomade ja inimeste terviseohutuse nõuded loomsete kõrvalsaaduste kogumiseks, transpordiks, ladustamiseks, käitlemiseks, töötlemiseks ja kasutamiseks või kõrvaldamiseks ning selliste toodete turuleviimiseks.
            
         
               (2)
            
            
               Määruse (EÜ) nr 1774/2002 I lisas on esitatud verejahu määratlus. Selle määratluse selgemaks muutmiseks on asjakohane täpsustada, et see hõlmab ka verefraktsioonidest kuumtöötlusega vastavalt kõnealuse määruse VII lisa II peatükile saadud tooteid, mis on ette nähtud loomatoiduks või orgaaniliseks väetiseks.
            
         
               (3)
            
            
               Imetajatelt saadud töödeldud loomsete valkude suhtes on kehtestatud erinõuded määruse (EÜ) nr 1774/2002 VII lisa II peatükis. Kõnealuse peatüki A osa punktis 1 sätestatud nõudeid imetajatelt saadud töödeldud loomsete valkude töötlemise kohta tuleks muuta, et võtta arvesse verejahu uut määratlust kõnealuse määruse I lisas.
            
         
               (4)
            
            
               Määruse (EÜ) nr 1774/2002 V lisas on sätestatud, et loomseid kõrvalsaaduseid ei tohi töödelda samas kohas nende kogumise kohaga, välja arvatud juhul, kui see asub täiesti eraldi hoones. Samuti on nimetatud lisas sätestatud, et teatud tingimustel võib loomsete kõrvalsaaduste töötlemine samas kohas nende kogumise kohaga olla lubatud töötlemisettevõttes, mis on konveiersüsteemi kaudu tapamajaga ühendatud.
            
         
               (5)
            
            
               Selleks et lihtsustada määruse (EÜ) nr 1774/2002 V lisa sätete praktilist kohaldamist 3. kategooria töötlemisettevõtete puhul, tuleks liikmesriikide pädevatel asutustel lubada teha erandeid kõnealustest sätetest ning lubada Euroopa Parlamendi ja nõukogu 29. aprilli 2004. aasta määruse (EÜ) nr 853/2004 (millega sätestatakse loomset päritolu toidu hügieeni erieeskirjad) (2) kohaselt heaks kiidetud töötlemiskohtadest pärit 3. kategooria materjali kasutamine, kui on täidetud tingimused inimeste ja loomade tervist mõjutavate ohtude kontrolliks.
            
         
               (6)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1774/2002 I, V ja VII lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. august 2008
      
         
            Komisjoni nimel
         
         
            komisjoni liige
         
         Androulla VASSILIOU
         
      
   
   
      (1)  EÜT L 273, 10.10.2002, lk 1. Määrust on viimati muudetud komisjoni määrusega (EÜ) nr 523/2008 (ELT L 153, 12.6.2008, lk 23).
   
      (2)  ELT L 139, 30.4.2004, lk 55. Määrust on viimati muudetud komisjoni määrusega (EÜ) nr 1243/2007 (ELT L 281, 25.10.2007, lk 8).
   
      LISA
      Määruse (EÜ) nr 1774/2002 I, V ja VII lisa muudetakse järgmiselt.
      
                  1)
               
               
                  I lisa punkt 6 asendatakse järgmisega:
                  
                              „6.
                           
                           
                              verejahu – verest või verefraktsioonidest kuumtöötlusega vastavalt VII lisa II peatükile saadud tooted, mis on ette nähtud loomatoiduks või orgaaniliseks väetiseks;”.
                           
                        
            
                  2)
               
               
                  V lisa I peatüki punkti 1 alapunkt a asendatakse järgmisega:
                  
                              „a)
                           
                           
                              Töötlemisettevõte ei tohi asuda tapamajaga samas kohas, välja arvatud juhul, kui sellistest tapamajadest pärit loomsete kõrvaltoodete töötlemisest inimeste ja loomade tervisele tulenevat ohtu vähendab vähemalt järgmiste tingimuste täitmine:
                              
                                          i)
                                       
                                       
                                          töötlemisettevõte peab olema tapamajast füüsiliselt eraldatud; vajaduse korral asub töötlemisettevõte tapamajast täielikult eraldatud hoones;
                                       
                                    
                                          ii)
                                       
                                       
                                          järgmised seadmed peavad olema olemas ja töökorras:
                                          
                                                      —
                                                   
                                                   
                                                      konveiersüsteem, mis ühendab töötlemisettevõtet tapamajaga;
                                                   
                                                
                                                      —
                                                   
                                                   
                                                      eraldi sissekäigud, vastuvõtukohad, seadmed ja väljapääsud töötlemisettevõtte ja tapamaja jaoks;
                                                   
                                                
                                    
                                          iii)
                                       
                                       
                                          tuleb võtta meetmeid, et takistada ohtude levimist nii töötlemisettevõttes kui ka tapamajas töötava personali kaudu;
                                       
                                    
                                          iv)
                                       
                                       
                                          kõrvalisi isikuid ja loomi ei tohi töötlemisettevõttesse lubada.
                                       
                                    Erandina punktidest i–iv võib 3. kategooria töötlemisettevõtete puhul pädev asutus lubada nimetatud punktides sätestatud tingimuste asemel muid tingimusi, et vähendada inimeste ja loomade tervisele tulenevaid ohtusid, sealhulgas muudest määruse (EÜ) nr 853/2004 kohaselt heaks kiidetud ettevõtetest pärineva 3. kategooria materjali käitlemisest tulenev oht. Liikmesriigid teatavad artikli 33 lõikes 1 osutatud komitee raames komisjonile ja teistele liikmesriikidele selle erandi kasutamisest nende pädevate asutuste poolt.”.
                           
                        
            
                  3)
               
               
                  VII lisa II peatüki A osa punkti 1 esimene lõik asendatakse järgmisega:
                  „Imetajatelt saadud töödeldud loomne valk peab olema läbinud 1. töötlemisviisi. Seaveri või seavere fraktsioonid võivad siiski olla läbinud mis tahes töötlemisviisi 1–5 või 7, tingimusel et 7. töötlemisviisi korral on seda kuumtöödeldud kogu aine ulatuses temperatuuril vähemalt 80 °C.”.